title: 2013/756/ЕС: Решение на Съвета от 2 декември 2013 година за установяване на позицията, която да бъде взета от името на Европейския съюз в рамките на Комитета по държавните поръчки по отношение на решенията за прилагане на някои разпоредби от Протокола за изменение на Споразумението за държавните поръчки

text:
               14.12.2013

               BG

               Официален вестник на Европейския съюз

               L 335/32

         РЕШЕНИЕ НА СЪВЕТА
   от 2 декември 2013 година
   за установяване на позицията, която да бъде взета от името на Европейския съюз в рамките на Комитета по държавните поръчки по отношение на решенията за прилагане на някои разпоредби от Протокола за изменение на Споразумението за държавните поръчки
   (2013/756/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Съгласно член XXIV, параграф 7, букви б) и в) от Споразумението за държавните поръчки на СТО (СДП от 1994 г.), през януари 1999 г. беше дадено началото на преговорите по преразглеждането на СДП от 1994 г.

               (2)

               Преговорите бяха водени от Комисията след консултация с комитета, създаден по силата на член 207, параграф 3 от Договора за функционирането на Европейския съюз.

               (3)

               В рамките на тези преговори преговарящите страни постигнаха на 30 март 2012 г. съгласие относно Протокола за изменение на Споразумението за държавните поръчки (наричан по-долу „протоколът“), както и по отношение на седем решения, които трябва да се приемат от Комитета по държавните поръчки, с които ще започне прилагането на някои разпоредби от протокола веднага след влизането му в сила. Това са следните решения: i) Решение на Комитета по държавните поръчки относно изискванията за уведомяване съгласно членове XIX и XXII от споразумението; ii) Решение на Комитета по държавните поръчки относно приемането на работни програми; iii) Решение на Комитета по държавните поръчки относно работна програма, свързана с МСП; iv) Решение на Комитета по държавните поръчки относно работна програма за събирането и докладването на статистически данни; v) Решение на Комитета по държавните поръчки относно работна програма за устойчиви поръчки; vi) Решение на Комитета по държавните поръчки относно работна програма за ограничения и изключения в приложенията на страните; vii) Решение относно работна програма за стандарти за безопасност при международни поръчки (наричани общо по-долу „решенията“).

               (4)

               Процедурата по прилагане на споразумението, постигнато на 30 март 2012 г., изисква на първото заседание след влизането в сила на протокола Комитетът по държавните поръчки да вземе решение, потвърждаващо приемането на решенията и влизането им в сила, считано от датата на влизане в сила на протокола.

               (5)

               Приемането на решенията ще способства за допълнителното либерализиране на държавните поръчки, тъй като решенията ще улеснят прилагането на принципите на преразгледаното СДП от 1994 г. и ще допринесат за премахването на дискриминационните практики.

               (6)

               Целесъобразно е да се определи позицията, която да бъде взета от името на Съюза в рамките на Комитета по държавните поръчки по отношение на решенията за прилагане на някои разпоредби от протокола,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде взета от името на Европейския съюз в рамките на Комитета по държавните поръчки е да бъде потвърдено приемането на следните решения:

               i)

               Решение на Комитета по държавните поръчки относно изискванията за уведомяване съгласно членове XIX и XXII от споразумението;

               ii)

               Решение на Комитета по държавните поръчки относно приемането на работни програми;

               iii)

               Решение на Комитета по държавните поръчки относно работна програма, свързана с МСП;

               iv)

               Решение на Комитета по държавните поръчки относно работна програма за събирането и докладването на статистически данни;

               v)

               Решение на Комитета по държавните поръчки относно работна програма за устойчиви поръчки;

               vi)

               Решение на Комитета по държавните поръчки относно работна програма за ограничения и изключения в приложенията на страните;

               vii)

               Решение относно работна програма за стандарти за безопасност при международни поръчки;

         както и да бъде потвърдено влизането в сила на посочените решения, считано от датата на влизане в сила на Протокола за изменение на СДП от 1994 г.
   Настоящата позиция се представя от Комисията.
   Текстът на решенията е приложен към настоящото решение.
   Член 2
   Настоящото решение влиза в сила в деня на приемането му.

      Съставено в Брюксел на 2 декември 2013 година.

            За Съвета

            Председател

         E. GUSTAS

      ПРИЛОЖЕНИЕ

                  Приложение A

               Решение на Комитета по държавните поръчки относно изискванията за уведомяване съгласно членове XIX и XXII от споразумението …

                  Приложение Б

               Решение на Комитета по държавните поръчки относно приемане на работни програми …

                  Приложение В

               Решение на Комитета по държавните поръчки относно работна програма, свързана с МСП …

                  Приложение Г

               Решение на Комитета по държавните поръчки относно работна програма по събиране и докладване на статистически данни …

                  Приложение Д

               Решение на Комитета по държавните поръчки относно работна програма за устойчиви поръчки …

                  Приложение Е

               Решение на Комитета по държавните поръчки относно работна програма по изключения и ограничения в приложенията на страните …

                  Приложение Ж

               Решение на Комитета по държавните поръчки относно работна програма за стандарти за безопасност при международни поръчки …

         ПРИЛОЖЕНИЕ А

            Решение на Комитета по държавните поръчки относно изискванията за уведомяване съгласно членове XIX и XXII от споразумението
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТЧИТА важността на прозрачността на законите и нормативните актове, свързани с настоящото споразумение, включително техните изменения, както се изисква съгласно член XXII, параграф 5 от споразумението;
            КАТО ОТЧИТА и важността на поддържането на прецизни списъци на субектите, попадащи в обхвата на приложенията на страните към допълнение I към споразумението, в съответствие с член XIX от споразумението;
            КАТО ПРИЗНАВА предизвикателствата пред страните при представяне пред комитета на своевременни уведомления относно измененията на техните закони и нормативни актове, свързани със споразумението, както се изисква съгласно член XXII, параграф 5 от споразумението, и на предложените поправки на приложенията им към допълнение I, както се изисква от член XIX, параграф 1 от споразумението;
            КАТО ОТЧИТА, че разпоредбите на член XIX от споразумението правят разграничение между уведомления на предложените поправки, които не изменят взаимно договорения обхват, предвиден в споразумението, и други видове предложени изменения на приложенията към допълнение I;
            КАТО ПРИЗНАВА, че технологичните промени са позволили на много страни да използват електронни средства за предоставяне на информация относно режимите на държавни поръчки и да уведомяват страните за промените на тези режими;
            С НАСТОЯЩОТО РЕШАВА СЛЕДНОТО:

               Годишни уведомления за изменения на закони и нормативни актове

                        1.

                        Когато дадена страна поддържа официално специално предназначена медия, която осигурява връзка с действащите закони и нормативни актове, свързани с настоящото споразумение, и законите и нормативните актове са публикувани на един от официалните езици на СТО, а тази медия е посочена в допълнение II, страните могат да изпълнят изискването, заложено в член XXII, параграф 5, като уведомяват комитета ежегодно в края на годината за всякакви промени, освен ако тези промени не са съществени, т.е. могат да засегнат задълженията на страната съгласно споразумението; в такива случаи уведомлението следва да бъде направено незабавно.

                        2.

                        Страните имат възможност да обсъждат годишното уведомление на дадена страна по време на първото неформално заседание на комитета през следващата година.

               Предложени поправки на приложенията на дадена страна към допълнение I

                        3.

                        Следните промени на приложенията на страната към допълнение I се приемат за поправки съгласно член XIX от споразумението:

                                    a)

                                    смяна на наименованието на субекта;

                                    б)

                                    сливане на два или повече субекти, изброени в приложение; и

                                    в)

                                    разделяне на субект, изброен в приложение, на два или повече субекти, които се добавят към субектите, изброени в същото приложение.

                        4.

                        При предложени поправки на приложенията на дадена страна към допълнение I, попадащи в обхвата на параграф 3, страната следва да уведомява комитета на всеки две години, считано от влизането в сила на протокола за изменение на действащото споразумение (1994 г.).

                        5.

                        Дадена страна може да уведоми Комитета за възражение относно предложена поправка в рамките на 45 дни от датата на разпространяване на уведомлението сред страните. В съответствие с член XIX, параграф 2, когато дадена страна представи възражение, излага аргументите си за възражението, включително и аргументите защо смята, че предложената поправка би повлияла върху взаимно договорения обхват на споразумението и следователно не се регулира от параграф 3. При липса на възражение в писмена форма предложените поправки влизат в сила 45 дни след разпространението на уведомлението, съгласно предвиденото в член XIX, параграф 5, буква a).

                        6.

                        В рамките на четири години от приемането на настоящото решение страните правят преглед на неговото прилагане и ефективност, като въвеждат необходимите корекции.

         ПРИЛОЖЕНИЕ Б

            Решение на Комитета по държавните поръчки относно приемане на работни програми
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТБЕЛЯЗВА, че съгласно член XXII, параграф 8, буква б) може да приеме решение, в което се изброяват допълнителните работни програми, които предприема с оглед улесняване прилагането на споразумението и преговорите, предвидени в член XXII, параграф 7 от споразумението;
            РЕШАВА СЛЕДНОТО:

                        1.

                        Следните работни програми се добавят към списъка с работни програми, по които комитетът провежда бъдещата си работа:

                                    a)

                                    преглед на употребата, прозрачността и правните уредби на публично-частните партньорства и тяхната връзка с попадащите в обхвата поръчки;

                                    б)

                                    предимствата и недостатъците на разработването на обща номенклатура на стоките и услугите; и

                                    в)

                                    предимствата и недостатъците от разработването на стандартизирани обявления.

                        2.

                        Комитетът подготвя обхвата и графика на всяка такава работна програма на по-късен етап.

                        3.

                        Комитетът периодично прави преглед на този списък от програми и въвежда целесъобразни промени.

         ПРИЛОЖЕНИЕ В

            Решение на Комитета по държавните поръчки относно работна програма, свързана с МСП
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТБЕЛЯЗВА, че в член XXII, параграф 8, буква а) от Споразумението за държавните поръчки (споразумението) се предвижда страните да приемат работна програма и периодично да я преразглеждат, включително такава, свързана с малките и средните предприятия (МСП);
            КАТО ПРИЗНАВА важността на улесняването на участието на МСП в държавните поръчки; и
            КАТО ПРИЗНАВА, че страните са се договорили в член XXII, параграф 6 да целят да избегнат въвеждането или продължаването на дискриминационни мерки, които нарушават откритите процедури за възлагане на поръчки;
            С НАСТОЯЩОТО ПРИЕМА СЛЕДНАТА РАБОТНА ПРОГРАМА ПО ОТНОШЕНИЕ НА МСП:
            1.   Иницииране на работна програма, свързана с МСП

            На първото си заседание след влизането в сила на протокола за изменение на действащото споразумение (1994 г.), комитетът инициира работа програма, свързана с МСП. Комитетът прави преглед на мерките и политиките, свързани с МПС, които страните използват за подпомагане, насърчаване и стимулиране или улесняване на участието на МСП в процедурите за държавни поръчки, и изготвя доклад за резултата от прегледа.
            2.   Избягване на дискриминационни мерки по отношение на МСП

            Страните избягват въвеждането на дискриминационни мерки, които привилегироват единствено местни МСП, и се противопоставят на въвеждането на такива мерки и политики от страна на присъединяващите се страни.
            3.   Програма за прозрачност и допитване относно МСП

            3.1   Програма за прозрачност

            При влизането в сила на протокола за изменение на действащото споразумение (1994 г.) страните, които разполагат със свои специфични разпоредби за МСП съгласно допълнение I, включително запазени поръчки, уведомяват комитета за тези мерки и политики. Уведомлението включва пълно описание на мерките и политиките, свързаната с тях правна уредба заедно с тяхното действие и стойността на поръчката, която се регулира от тези мерки. Освен това тези страни уведомяват комитета за всяка съществена промяна в мерките и политиките в съответствие с член XXII, параграф 5 от споразумението.
            3.2   Допитване относно МСП

                        a)

                        Комитетът прави допитване сред страните чрез използването на въпросник, като търси информация относно мерките и политиките, използвани за подпомагане, насърчаване, стимулиране или улесняване на участието на МСП във възлагането на държавни поръчки. Въпросникът има за цел да се получи информация от всяка страна относно:

                                    i)

                                    мерките и политиките, използвани от страните, включително икономически, социални и други цели на мерките и политиките и тяхното управление;

                                    ii)

                                    как страните определят МСП;

                                    iii)

                                    степента, до която страната разполага със специализирани ведомства или институции, които подпомагат МСП във връзка с държавните поръчки;

                                    iv)

                                    степента на участие в държавните поръчки, изразена в стойност и брой поръчки, възложени на МСП;

                                    v)

                                    мерките и политиките за възлагане на дейности на МСП като подизпълнители, включително целите, гаранциите и стимулите за възлагането на такива дейности;

                                    vi)

                                    улесняването на участието на МСП в съвместни оферти (с други големи или малки доставчици);

                                    vii)

                                    мерките и политиките, насочени към предоставянето на възможности за МСП за участие в държавни поръчки (като увеличена прозрачност и достъп на МСП до информация за държавни поръчки; опростяване на изискванията за участие в търгове; намаляване на размерите на поръчките; и осигуряване на своевременно плащане на доставките на стоки и услуги); и

                                    viii)

                                    използването на мерки и политики за държавни поръчки за стимулиране на иновациите сред МСП.

                        б)

                        Компилиране на въпросника относно МСП от секретариата на СТО
                        Секретариатът на СТО определя краен срок за предаване на отговорите на въпросника от всички страни. При получаване на отговорите секретариатът подготвя компилирането им и разпространява отговорите и компилацията сред страните. Секретариатът включва списък на страните с неизпратени отговори.

                        в)

                        Обмен сред страните на отговорите на въпросниците относно МСП
                        Въз основа на документа, изготвен от секретариата на СТО, комитетът определя срок за обмен на въпроси, искания за допълнителна информация и коментари относно отговорите на други страни.

                  4.   Оценка на резултатите от допитването относно МСП и тяхното прилагане

            4.1   Оценка на резултатите от допитването относно МСП

            Комитетът набелязва мерките и политиките, които счита за най-добри практики за насърчаване и улесняване на участието на МСП във възлагането на държавни поръчки от страните и изготвя доклад, който включва най-добрите практики на мерките и политиките, както и списък с други мерки.
            4.2   Прилагане на резултатите от допитването относно МСП

                        a)

                        Страните насърчават приемането на най-добрите практики, идентифицирани в оценката на допитването за насърчаване и улесняване на участието на МСП на страните във възлагането на държавни поръчки.

                        б)

                        По отношение на другите мерки комитетът насърчава страните, които поддържат такива мерки, да правят преглед с оглед премахването им или прилагането им по отношение на МСП на други страни. Тези страни уведомяват комитета за резултата от прегледа.

                        в)

                        Страните, които поддържат други мерки, включват стойността на поръчката, която подлежи на тези мерки, в статистическите данни, които представят пред комитета съгласно член XVI, параграф 4 от споразумението.

                        г)

                        Страните могат да поискат включването на други такива мерки в бъдещи преговори съгласно член XXII, параграф 7 от споразумението и тези искания ще бъдат благоприятно разгледани от страните, които поддържат мерките.

                  5.   Преглед

            Две години след влизането в сила на протокола за изменение на действащото споразумение (1994 г.) комитетът прави преглед на действието на най-добрите практики върху увеличаването на участието на МСП в държавните поръчки и разглежда дали други практики биха увеличили допълнително участието на МСП. Той може да разгледа и действието на други мерки върху участието на МСП от другите страни в държавни поръчки на страните, които поддържат такива мерки.

         ПРИЛОЖЕНИЕ Г

            Решение на Комитета по държавните поръчки относно работна програма по събиране и докладване на статистически данни
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТБЕЛЯЗВА, че в член XXII, параграф 8, буква а) от Споразумението за държавните поръчки (споразумението) се предвижда страните да приемат и периодично да правят преглед на работна програма, включително работна програма за събиране и докладване на статистически данни;
            КАТО ОТЧИТА важността на събирането и докладването на статистически данни съгласно изискването на член XVI, параграф 4 от Споразумението за държавните поръчки (споразумението) при осигуряването на прозрачност в държавните поръчки, попадащи в обхвата на споразумението;
            КАТО ОТЧИТА, че статистическите данни, които илюстрират степента, до която страните възлагат поръчки за стоки и услуги, попадащи в обхвата на споразумението, от други страни по споразумението, може да е важен инструмент при насърчаването на други членове на СТО да се присъединят към споразумението;
            КАТО ПРИЗНАВА цялостните предизвикателства пред страните по споразумението при събиране на данни в областта на държавните поръчки и по-специално при определяне на държавата по произход на стоките и услугите, които са предмет на поръчки съгласно споразумението; и
            КАТО ПРИЗНАВА, че страните използват различни методологии при събиране на статистически данни в изпълнение на изискванията за докладване по член XVI, параграф 4 от споразумението и могат да използват различни методологии при събиране на данни за субектите на централното държавно управление и субектите на регионалното и местното управление;
            С НАСТОЯЩОТО ПРИЕМА СЛЕДНАТА РАБОТНА ПРОГРАМА ПО ОТНОШЕНИЕ НА СЪБИРАНЕТО И ДОКЛАДВАНЕТО НА СТАТИСТИЧЕСКИ ДАННИ:
            1.   Иницииране на работна програма за събиране и докладване на статистически данни

            На първото заседание на комитета след влизането в сила на протокола за изменение на действащото споразумение (1994 г.) комитетът инициира работа програма в областта на събирането и докладването на статистически данни. Комитетът прави преглед на събирането и докладването на статистически данни от страните, разглежда потенциала за хармонизирането им и изготвя доклад с резултатите.
            2.   Предоставяне на данни от страните

            Комитетът постига съгласие за дата, до която всяка страна представя пред Комитета следната информация по отношение на статистическите данни относно поръчки, попадащи в обхвата на споразумението:

                        a)

                        описание на методологията, използвана за събиране, оценка и докладване на статистически данни, под и над праговете, заложени в споразумението, и за поръчки, описани в параграф 4.2, буква в) от работната програма, свързана с МПС, включително дали данните се основават на поръчки, попадащи в обхвата на споразумението, с пълната стойност на възложените договори или общите разходи за поръчки за дадения период от време;

                        б)

                        дали статистическите данни, които събира, включват държавата по произход на стоките или услугите, които са обект на поръчка, и ако е така, как определя или оценява държавата по произход и техническите пречки при събирането на данни за държавата по произход;

                        в)

                        обяснение на класификациите, използвани в статистическите доклади; и

                        г)

                        описание на източниците на данни.

                  3.   Компилиране на изложенията

            Секретариатът подготвя компилирането на изложенията и разпространява изложенията и компилацията сред страните. Секретариатът включва списък на страните с неизпратени изложения.
            4.   Препоръки

            Комитетът прави преглед на изложенията на страните и отправя препоръки относно:

                        a)

                        дали страните следва да приемат общ метод за събиране на статистически данни;

                        б)

                        дали страните имат възможност да стандартизират класификациите на статистическите данни, докладвани пред комитета;

                        в)

                        средства за улесняване на събирането на данни за държавата по произход на стоки и услуги, попадащи в обхвата на споразумението; и

                        г)

                        други технически въпроси в докладването на данните за държавни поръчки, повдигнати от дадена страна.

                  5.   Комитетът разработва, когато е уместно, препоръки, свързани с:

                        a)

                        потенциална хармонизация на докладването на статистически данни с цел включване на статистика за държавните поръчки в годишното докладване на СТО;

                        б)

                        предоставяне на техническа помощ от страна на секретариата във връзка с докладването на статистически данни на членовете на СТО, които са в процес на присъединяване към споразумението; и

                        в)

                        средства за гарантиране, че членовете на СТО, които се присъединяват към споразумението, разполагат с целесъобразни средства, за да изпълнят изискванията за събиране и докладване на статистически данни.

                  6.   Анализ на данни

            Комитетът разглежда как статистическите данни, предоставени на секретариата ежегодно от страните, могат да бъдат използвани за допълнителни анализи за улесняване на по-доброто разбиране на икономическата значимост на споразумението, включително въздействието на праговете върху изпълнението на споразумението.

         ПРИЛОЖЕНИЕ Д

            Решение на Комитета по държавните поръчки относно работна програма за устойчиви поръчки
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТБЕЛЯЗВА, че в член XXII, параграф 8, буква а) от Споразумението за държавните поръчки (споразумението) се предвижда страните да приемат и периодично да преразглеждат работна програма, включително работна програма за устойчиви поръчки;
            КАТО ПРИЗНАВА, че няколко страни са разработили политики за устойчиви поръчки на национално и поднационално равнище;
            КАТО ПОТВЪРЖДАВА важността на гарантирането, че всички процедури за възлагане на поръчки се организират в съответствие с принципите на недискриминация и прозрачност съгласно посоченото в споразумението;
            С НАСТОЯЩОТО ПРИЕМА РАБОТНА ПРОГРАМА ПО ОТНОШЕНИЕ НА УСТОЙЧИВИТЕ ПОРЪЧКИ:
            1.   Иницииране на работна програма в сферата на устойчивите поръчки

            На първото заседание на комитета след влизането в сила на протокола за изменение на действащото споразумение (1994 г.) комитетът инициира работа програма в областта на устойчивите поръчки.
            2.   Работната програма разглежда теми, които включват:

                        a)

                        целите на устойчивите поръчки;

                        б)

                        начините, по които концепцията за устойчиви поръчки е интегрирана в политиките за поръчки на национално и поднационално равнище;

                        в)

                        начините, по които устойчивите поръчки могат да се прилагат съобразно принципа на „икономически най-изгодната оферта“; и

                        г)

                        начините, по които устойчивите поръчки могат да се прилагат съобразно международните търговски задължения на страните.

                  3.   Комитетът идентифицира мерки и политики, които счита за устойчиви поръчки съобразно принципа за „икономически най-изгодната оферта“ и международните търговски задължения на страните, и изготвя доклад, в който изброява най-добрите практики с мерки и политики.

         ПРИЛОЖЕНИЕ F

            Решение на Комитета по държавните поръчки относно работна програма по изключения и ограничения в приложенията на страните
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТБЕЛЯЗВА, че в член XXII, параграф 8, буква а) от Споразумението за държавните поръчки (споразумението) се предвижда страните да приемат и периодично да правят преглед на работна програма, включително работна програма за изключенията и ограниченията в приложенията на страните;
            КАТО ПРИЗНАВА, че страните са включили изключения и ограничения в съответните приложения към допълнение I от споразумението (изключения и ограничения);
            КАТО ПРИЗНАВА важността на прозрачните мерки относно държавните поръчки; и
            КАТО ОТЧИТА важността на прогресивното намаляване или премахване на изключенията и ограниченията в бъдещи преговори, предвидени в член XXII, параграф 7 от споразумението;
            С НАСТОЯЩОТО ПРИЕМА СЛЕДНАТА РАБОТНА ПРОГРАМА ПО ОТНОШЕНИЕ НА ИЗКЛЮЧЕНИЯТА И ОГРАНИЧЕНИЯТА В ПРИЛОЖЕНИЯТА НА СТРАНИТЕ:
            1.   Иницииране на работна програма по изключения и ограничения

            На първото заседание на комитета след влизането в сила на протокола за изменение на действащото споразумение (1994 г.) комитетът инициира работа програма в областта на изключенията и ограниченията в приложенията на страните с цел:

                        a)

                        увеличаване на прозрачността по отношение на обхвата и въздействието на изключенията и ограниченията, посочени в приложенията на страните към допълнение I към споразумението; и

                        б)

                        предоставяне на информация, свързана с изключенията и ограниченията за улесняване на преговорите, предвидени в член XXII, параграф 7 от споразумението.

                  2.   Програма за прозрачност

            Всяка страна представя пред комитета не по-късно от шест месеца след иницииране на работната програма списък със:

                        a)

                        специфични за държавата изключения, които поддържа в приложенията към допълнение I към споразумението; и

                        б)

                        всякакви други изключения и ограничения, посочени в приложенията към допълнение I към споразумението, които попадат в обхвата на член II, параграф 2, буква д), с изключение на изключенията или ограниченията по прегледа на работната програма, свързана с МСП, или когато дадена страна е поела ангажимент за премахване на изключение или ограничение в приложение към допълнение I към споразумението.

                  3.   Компилиране на изложенията

            Секретариатът подготвя компилация на изложенията и разпространява изложенията и компилацията сред страните. Секретариатът включва списък на страните с неизпратени изложения.
            4.   Искания за допълнителна информация

            Дадена страна може периодично да иска допълнителна информация относно изключение или ограничение по смисъла на параграф 2, букви а) и б), включително и мерки, които попадат в обхвата на дадено изключение или ограничение, тяхната правна уредба, политики и практики по прилагане и стойност на поръчката, която се регулира от тези мерки. Дадена страна, която получава такова искане, своевременно предоставя исканата информация.
            5.   Компилиране на допълнителна информация

            Секретариатът изготвя компилация с допълнителна информация по отношение на всяка страна и я разпространява сред страните.
            6.   Преглед от страна на комитета

            На годишното заседание, предвидено в член XXI, параграф 3, буква а) от споразумението, комитетът прави преглед на информацията, предоставена от страните, с оглед на определяне дали тя осигурява:

                        a)

                        прозрачност във възможно най-голяма степен по отношение на изключенията и ограниченията, посочени в приложенията на страните към допълнение I към споразумението; и

                        б)

                        задоволителна информация за улесняване на преговорите, предвидени в член XXII, параграф 7 от споразумението.

                  7.   Нова страна, присъединяваща се към споразумението

            Нова страна, която се присъединява към споразумението, представя пред комитета списъка, посочен в параграф 2, в рамките на шест месеца от приемането ѝ.

         ПРИЛОЖЕНИЕ Ж

            Решение на Комитета по държавните поръчки относно работна програма за стандарти за безопасност при международни поръчки
            Решение от 30 март 2012 г.
            КОМИТЕТЪТ ПО ДЪРЖАВНИТЕ ПОРЪЧКИ,
            КАТО ОТБЕЛЯЗВА, че в член XXII, параграф 8, буква а) от Споразумението за държавните поръчки (споразумението) се предвижда страните да приемат и периодично да правят преглед на работна програма, включително работна програма за стандарти за безопасност при международни поръчки;
            КАТО ОТБЕЛЯЗВА, че член X, параграф 1 от споразумението предвижда възложителите „да не изготвят, приемат или прилагат техническа спецификация, която има за цел или води до създаване на ненужни пречки пред международната търговия“;
            КАТО ОТБЕЛЯЗВА, че член III, параграф 2, буква а) от споразумението не забранява на страните да налагат или прилагат мерки, необходими за опазване на обществената безопасност, при условие че тези мерки не се прилагат по начин, който представлява средство за произволна и необоснована дискриминация или скрито ограничение на международната търговия;
            КАТО ПРИЗНАВА нуждата от балансиран подход между обществената безопасност и ненужните пречки пред международната търговия;
            КАТО ПРИЗНАВА, че разнородните практики сред страните по отношение на обществената безопасност могат да окажат неблагоприятно въздействие върху изпълнението на споразумението;
            С НАСТОЯЩОТО ПРИЕМА СЛЕДНАТА РАБОТНА ПРОГРАМА ПО ОТНОШЕНИЕ НА СТАНДАРТИТЕ ЗА БЕЗОПАСНОСТ:

                        1.

                        Иницииране на работна програма за стандарти за безопасност при международни поръчки: на първото заседание на комитета след влизането в сила на протокола за изменение на действащото споразумение (1994 г.) комитетът инициира работа програма в областта на стандартите за безопасност при международни поръчки.

                        2.

                        Работната програма разглежда въпроси с оглед на обмена на най-добри практики по теми, които включват:

                                    a)

                                    начина, по който съображенията за обществена безопасност са решени в законодателството, подзаконовите актове и практиките на страните и насоките, свързани с прилагането на споразумението от възложителите;

                                    б)

                                    взаимоотношенията между разпоредбите за техническите спецификации в член Х и опазването на обществената безопасност в член III от споразумението в приложенията на страните към допълнение I;

                                    в)

                                    най-добрите практики, които могат да се приемат за опазване на обществената безопасност с оглед на разпоредбите за техническите спецификации и тръжната документация в член Х.

                        3.

                        Комитетът развива обхвата и графика за разглеждане на всяка тема, идентифицирана в параграф 2. Комитетът изготвя доклад, в който обобщава резултатите от проучването на тези въпроси и изброява най-добрите практики, идентифицирани в параграф 2, буква в).


title: Решение (ЕС) 2016/342 на Съвета от 12 февруари 2016 година за сключването от името на Съюза на Споразумение за стабилизиране и асоцииране между Европейския съюз и Европейската общност за атомна енергия, от една страна, и Косово *, от друга страна

text:
                  16.3.2016

                  BG

                  Официален вестник на Европейския съюз

                  L 71/1

            РЕШЕНИЕ (ЕС) 2016/342 НА СЪВЕТА
      от 12 февруари 2016 година
      за сключването от името на Съюза на Споразумение за стабилизиране и асоцииране между Европейския съюз и Европейската общност за атомна енергия, от една страна, и Косово (*), от друга страна
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за Европейския съюз, и по-специално член 37 във връзка с член 31, параграф 1 от него,
      като взе предвид Договора за функционирането на Европейския съюз, и по-специално член 217 във връзка с член 218, параграф 7, член 218, параграф 6, буква а), подточка i) и член 218, параграф 8, втора алинея от него,
      като взе предвид предложението на Европейската комисия,
      като взе предвид одобрението на Европейския парламент,
      като има предвид, че:

                  (1)

                  Съгласно Решение (ЕС) 2015/1988 на Съвета (1) Споразумението за стабилизиране и асоцииране между Европейския съюз и Европейската общност за атомна енергия, и Косово („споразумението“) беше подписано от името на Съюза на 22 октомври 2015 г., при условие на сключването му по-късна дата.

                  (2)

                  Съюзът и Косово имат тесни връзки, споделят общи ценности и желаят да задълбочат тези връзки и да установят близки и дълготрайни отношения на основата на реципрочност и взаимен интерес, което да позволи на Косово допълнително да укрепи и разшири отношенията си със Съюза.

                  (3)

                  „Първото споразумение относно принципите, уреждащи нормализирането на отношенията“ беше постигнато на 19 април 2013 г. в рамките на подпомагания от ЕС диалог.

                  (4)

                  Споразумението предвижда установяване на асоцииране между Съюза и Косово, създаващо реципрочни права и задължения, общи действия и специални процедури. То съдържа и разпоредби, които попадат в приложното поле на дял V, глава 2 от Договора за Европейския съюз (ДЕС) относно общата външна политика и политика на сигурност на Съюза. Поради това решението за сключване на Споразумението следва да се основава на правното основание за установяване на асоцииране, позволяващо на Съюза да поема задължения във всички области, обхванати от Договорите, и на правното основание за споразумения в областите, попадащи в приложното поле на дял V, глава 2 от ДЕС.

                  (5)

                  Това е споразумение само с ЕС. Задълженията и сътрудничеството, с които ще се ангажира Съюзът по силата на настоящото споразумение, се отнасят само до областите, обхванати от достиженията на правото на ЕС или съществуващите политики на Съюза. Подписването и сключването на настоящото споразумение като споразумение само с ЕС не засяга естеството и обхвата на евентуални подобни споразумения, които ще бъдат договорени в бъдеще. Това не засяга и правомощията на институциите на ЕС, предоставени им съгласно Договорите, нито позициите на институциите на ЕС и държавите членки относно областите на компетентност. В споразумението се предвижда широкообхватно сътрудничество в различни области на политиките, включително в областта на правосъдието и вътрешните работи.

                  (6)

                  Сключването на споразумението не засяга позициите на държавите членки относно статута на Косово, които ще бъдат определени в съответствие с техните национални практики и международното право.

                  (7)

                  Освен това изразите, формулировките или определенията, използвани в настоящото решение и в приложения текст на споразумението, както и използването на необходимите правни основания за сключването на споразумението, не представляват нито признаване на Косово като независима държава от страна на Съюза, нито признаване на Косово като такава от отделните държави членки, които досега не са предприели подобно действие.

                  (8)

                  Сключването на споразумението по отношение на въпросите от компетентността на Европейската общност за атомна енергия е предмет на отделна процедура.

                  (9)

                  Споразумението следва да бъде одобрено,

            ПРИЕ НАСТОЯЩОТО РЕШЕНИЕ:
      Член 1
      Споразумението за стабилизиране и асоцииране между Европейския съюз и Европейската общност за атомна енергия, и Косово се одобрява от името на Съюза по отношение на частите, попадащи в приложното поле на ДЕС и Договора за функционирането на Европейския съюз.
      Текстът на Споразумението е приложен към настоящото решение.
      Член 2
      Председателят на Съвета извършва от името на Съюза нотификацията, предвидена в член 144 от Споразумението (2).
      Член 3
      1.   Съветът за стабилизиране и асоцииране се председателства от страна на Съюза от върховния представител на Съюза по въпросите на външните работи и политиката на сигурност в съответствие с неговите/нейните отговорности съгласно Договорите и качеството му/ѝ на председател на Съвета по външни работи.
      Комитетът за стабилизиране и асоцииране се председателства от представител на Комисията.
      2.   Комисията се упълномощава да одобрява от името на Съюза изменения на Споразумението, когато в него се предвижда те да се приемат от Комитета за стабилизиране и асоцииране.
      Член 4
      Настоящото решение не засяга позициите на държавите членки и на Съюза относно статута на Косово.
      Член 5
      Настоящото решение влиза в сила в деня на приемането му.

         Съставено в Брюксел на 12 февруари 2016 година.

               За Съвета

               Председател

            J.R.V.A. DIJSSELBLOEM

         (*)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

         (1)  ОВ L 290, 6.11.2015 г., стр. 4.

         (2)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.


title: Решение № 602/2012/ЕС на Европейския парламент и на Съвета от 4 юли 2012 година за изменения на Споразумението за създаване на Европейската банка за възстановяване и развитие (ЕБВР), с които се разширява географският обхват на операциите на ЕБВР към Южното и Източното Средиземноморие

text:
               7.7.2012

               BG

               Официален вестник на Европейския съюз

               L 177/1

         РЕШЕНИЕ № 602/2012/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 4 юли 2012 година
   за изменения на Споразумението за създаване на Европейската банка за възстановяване и развитие (ЕБВР), с които се разширява географският обхват на операциите на ЕБВР към Южното и Източното Средиземноморие
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 212 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура (1),
   като имат предвид, че:

               (1)

               От своето създаване през 1991 г. Европейската банка за възстановяване и развитие (ЕБВР) подпомага страните от Централна и Източна Европа при техния преход към открита пазарна икономика и насърчаване на частни и предприемачески инициативи. Географският обхват на операциите на ЕБВР следва да се разшири, така че да включва и Южното и Източното Средиземноморие за насърчаване на подобни цели. Предвид икономическото и политическото положение в страните от Южното и Източното Средиземноморие ЕБВР разработи поетапен подход по отношение на започването на дейностите си, който ще отчита особеностите на региона.

               (2)

               В съответствие с доклада на Съвета на директорите към Съвета на управителите относно географското разширяване на операциите на ЕБВР към Южното и Източното Средиземноморие, Южното и Източното Средиземноморие включва страните с брегова линия на Средиземно море, както и Йордания, която е тясно интегрирана в посочения регион.

               (3)

               В отговор на настъпилите през 2011 г. събития в Южното и Източното Средиземноморие на 8 март 2011 г. Комисията и върховният представител на Съюза в областта на външните работи и политиката на сигурност излязоха със съвместно съобщение, озаглавено „Партньорство за демокрация и споделен просперитет с Южното Средиземноморие“, с което беше даден сигнал за силната политическа и икономическа подкрепа на Съюза за региона. Съвместното съобщение включва вариант за разширяване на мандата на ЕБВР, за да обхване страните от Южното съседство, като се използва опитът на ЕБВР от последните 20 години. Европейският съвет от 24 и 25 март 2011 г. даде широка подкрепа на това съвместно съобщение. В резолюцията си от 7 април 2011 г. относно прегледа на Европейската политика на съседство — южно измерение, Европейският парламент прикани ЕБВР да промени устава си, за да участва в процеса на финансово подпомагане.

               (4)

               През май 2011 г. лидерите на Г-8 стартираха партньорството от Довил, за да помогнат на страните от Южното и Източното Средиземноморие в прехода им към свободно, демократично и толерантно общество и призоваха ЕБВР да разшири географския си обхват, за да приложи опита си в подкрепа на прехода на тези страни към принципите на многопартийната демокрация, плурализма и пазарната икономика.

               (5)

               Разширяването на операциите на ЕБВР към Южното и Източното Средиземноморие е израз на подкрепата на Съюза и международната общност за надеждите, насърчени от Арабската пролет, за преход в този регион към пазарна икономика и плуралистични демократични общества.

               (6)

               Предвид нестабилността на икономиките в новите страни на действие на ЕБВР и социалните неравенства, които бяха в основата на вълненията в контекста на Арабската пролет, представителите на Съюза в управителните органи на ЕБВР следва да насърчават ЕБВР да разшири фокуса си върху развитието на частния сектор, за да допринесе също посредством финансирането си и за изграждането на устойчиви в социално и екологично отношение общества, в съответствие с Целите на хилядолетието за развитие и с член 3, параграф 5 и член 21 от Договора за Европейския съюз. По-конкретно представителите на Съюза в управителните органи на ЕБВР следва да насърчават приноса на ЕБВР за прехода към енергийно ефективни, социално приобщаващи отворени пазарни икономики, като същевременно се вземат предвид социалният контекст, бедността, гражданските права и правата на човека.

               (7)

               С резолюции 137 и 138, приети на 30 септември 2011 г., Съветът на управителите на ЕБВР гласува в подкрепа на необходимите изменения на Споразумението за създаване на ЕБВР („Споразумението“), които да направят възможно разширяването на географския обхват на операциите на ЕБВР към Южното и Източното Средиземноморие, като същевременно се запази нейният ангажимент към страните, в които действа досега. Всички ЕС управители на ЕБВР, включително управителите, представляващи Съюза, гласуваха в подкрепа на тези изменения.

               (8)

               С Резолюция 134, приета на 21 май 2011 г., Съветът на управителите на ЕБВР подчерта, че планираното разширяване на мандата на ЕБВР следва да се осъществи, без да се изискват допълнителни капиталови вноски от нейните акционери.

               (9)

               Съгласно член 56 от Споразумението Съветът на управителите на ЕБВР трябва да отправи питане към всички свои членове дали приемат предложените изменения.

               (10)

               Представителите на Съюза в управителните органи на ЕБВР следва да положат максимални усилия, за да насърчат ЕБВР да следи отблизо операциите си, по-специално в страни, където има липса на политическа отчетност, където гражданските и човешките права се нарушават или където продължава да има високо равнище на корупция. Освен това представителите на Съюза в управителните органи на ЕБВР следва да положат максимални усилия, за да гарантират, че принципите на пруденциалните банкови практики, прозрачността и борбата с измамите, към които се призовава в Решение № 1219/2011/ЕС на Европейския парламент и на Съвета от 16 ноември 2011 г. относно записването от Европейския съюз на допълнителни акции в капитала на Европейската банка за възстановяване и развитие (ЕБВР) вследствие решението за увеличаване на този капитал (2), се вземат предвид при дейностите на ЕБВР в новите страни на действие.

               (11)

               При осъществяването на операциите на банката в Южното и Източното Средиземноморие представителите на Съюза в управителните органи на ЕБВР следва да насърчават ЕБВР да продължи да работи тясно със Съюза и да сътрудничи с гражданското общество, както и да развива допълнително близко сътрудничество с Европейската инвестиционна банка и други европейски и международни публични финансови институции с цел пълноценно използване на техните сравнителни предимства. ЕБВР следва също така да избягва да дублира действията на тези публични финансови институции.

               (12)

               Преди ЕБВР да одобри евентуална нова страна на действие, тя следва да извърши подробна техническа оценка на съществуващите икономически и политически условия в съответната страна, включително: оценка на ангажимента на тази страна по отношение на принципите на многопартийната демокрация, плурализма и пазарната икономика, залегнали в член 1 от Споразумението, оценка на пропуските при прехода и преглед на дейността на другите международни финансови институции в тази държава, както и на приоритетните области, по отношение на които ЕБВР би могла най-добре да приложи уникалните си познания и умения. При обсъждането на тези оценки представителите на Съюза в управителните органи на ЕБВР следва да насърчават ЕБВР да отчита изцяло възгледите на Съюза.

               (13)

               В доклада, който Комисията ще представи в съответствие с Решение № 1219/2011/ЕС до края на периода на четвъртия преглед на капиталовите ресурси за периода 2011—2015 г., Комисията следва да вземе предвид разширяването на обхвата на работата на ЕБВР към Южното и Източното Средиземноморие.

               (14)

               По отношение на приноса на ЕБВР към прехода на страните от Южното и Източното Средиземноморие, в които потенциално ще провежда операции, към добре функциониращи, устойчиви, модерни пазарни икономики представителите на Съюза в управителните органи на ЕБВР следва да приканят ЕБВР да докладва ежегодно за постигнатото и да извършва изчерпателни оценки на своя принос към изграждането на такива икономики преди прегледите на капиталовите ресурси, които се провеждат на всеки пет години.

               (15)

               Измененията на Споразумението следва поради това да бъдат одобрени от името на Съюза,

         ПРИЕХА НАСТОЯЩОТО РЕШЕНИЕ:
   Член 1
   Одобряват се от името на Съюза измененията на членове 1 и 18 от Споразумението, с които се разширява географският обхват на операциите на ЕБВР.
   Текстът на измененията е приложен към настоящото решение за информация.
   Член 2
   Управителят на ЕБВР, представляващ Съюза, предава на ЕБВР от името на Съюза декларацията за приемане на измененията.
   Член 3
   Като част от годишния доклад до Европейския парламент управителят на ЕБВР, представляващ Съюза, докладва и относно дейностите и операциите на ЕБВР в страните от Южното и Източното Средиземноморие.
   Член 4
   Настоящото решение влиза в сила на третия ден след публикуването му в Официален вестник на Европейския съюз.

      Съставено в Страсбург на 4 юли 2012 година.

            За Европейския парламент

            Председател

         M. SCHULZ

            За Съвета

            Председател

         A. D. MAVROYIANNIS

      (1)  Позиция на Европейския парламент от 13 юни 2012 г. (все още непубликувана в Официален вестник) и решение на Съвета от 26 юни 2012 г.

      (2)  ОВ L 313, 26.11.2011 г., стp. 1.

      ПРИЛОЖЕНИЕ

         ИЗМЕНЕНИЯ НА СПОРАЗУМЕНИЕТО ЗА СЪЗДАВАНЕ НА ЕВРОПЕЙСКАТА БАНКА ЗА ВЪЗСТАНОВЯВАНЕ И РАЗВИТИЕ

      Член 1 от Споразумението за създаване на банката се изменя, както следва (новият текст е в курсив):

         „Член 1
         Цел
         Целта на банката е, като допринася за икономическия прогрес и възстановяване, да благоприятства прехода към открита пазарно-ориентирана икономика и да подкрепя частната и предприемаческата инициатива в страните от Централна и Източна Европа, съблюдаващи и прилагащи принципите на многопартийна демокрация, плурализъм и пазарна икономика. При спазване на същите условия целта на банката може да бъде осъществявана в Монголия и в страните членки от Южното и Източното Средиземноморие по преценка на банката и след одобрение с мнозинство на не по-малко от две трети от управителите, представляващи не по-малко от три четвърти от общите пълномощия за гласуване на членовете. Съответно всяко позоваване в настоящото споразумение и приложенията му на „централно- и източноевропейски страни“, „страни от Централна и Източна Европа“, „страна получателка (или страни получателки)“ или „получаваща страна членка (или страни членки)“ се отнася също така за Монголия и всяка такава страна от Южното и Източното Средиземноморие.“

      Член 18 от Споразумението за създаване на банката се изменя, както следва (новият текст е в курсив):

         „Член 18
         Специални фондове

                     i)

                     Банката може да приеме управлението на специални фондове, предназначени за изпълняване на целта ѝ и попадащи в обхвата на нейните функции в страните получателки и потенциалните страни получателки. Всички разходи по управлението на подобни специални фондове ще бъдат покривани от самите специални фондове.

                     ii)

                     За целите на подточка i) по искане на страна членка, която не е получателка, Съветът на управителите може да реши, че тя изпълнява изискванията за получателка за такъв период от време и при такива условия, каквито бъдат сметнати за препоръчителни. Такова решение се взема с мнозинство от не по-малко от две трети от управителите, притежаващи не по-малко от три четвърти от общите пълномощия за гласуване.

                     iii)

                     Решението да се позволи на дадена страна членка да стане страна получателка може да бъде взето само ако тази страна е в състояние да изпълни изискванията за придобиване на статут на страна получателка. Такива са изискванията по член 1 от настоящото споразумение, във формулировката му към момента на вземане на такова решение или във формулировката му след влизането в сила на изменение, което вече е било одобрено от Съвета на управителите към момента на вземане на такова решение.

                     iv)

                     Ако потенциална страна получателка не е станала страна получателка в края на посочения в подточка ii) период, банката незабавно прекратява всички специални операции в тази страна, освен онези, които са от съществено значение за правилната реализация, съхраняване или опазване на активите на специалния фонд или уреждането на задълженията, възникнали във връзка с него.

               2.   Приетите от банката специални фондове могат да бъдат използвани в страните получателки и потенциални получателки по начин и при условия, съвместими с целта и функциите на банката, с други приложими разпоредби на настоящото споразумение и на споразумение или споразумения, отнасящи се до подобни фондове.
         3.   За създаването, управлението и използването на всеки специален фонд банката приема съответните правила и инструкции. Тези правила и инструкции са в съответствие с разпоредбите на настоящото споразумение освен ако разпоредбите са изрично приложими единствено за обикновените операции на банката.“


title: Решение на Съвета от 4 март 2002 година относно одобрение на Четвъртото изменение към Монреалския протокол за веществата, които разрушават озоновия слой

text:
Важна правна забележка

|

32002D0215

Официален вестник n° L 072 , 14/03/2002 стр. 0018 - 0019 специално чешко издание глава 11 том 41 стр. 44  - 45 специално испанско издание глава 11 том 41 стр. 44  - 45 специално унгарско издание глава 11 том 41 стр. 44  - 45 специално литвийско издание глава 11 том 41 стр. 44  - 45 LV.ES глава 11 том 41 стр. 44  - 45 MT.ES глава 11 том 41 стр. 44  - 45 PL.ES глава 11 том 41 стр. 44  - 45 SK.ES глава 11 том 41 стр. 44  - 45 специално словенско издание глава 11 том 41 стр. 44  - 45

		20020304Решение на Съветаот 4 март 2002 годинаотносно одобрение на Четвъртото изменение към Монреалския протокол за веществата, които разрушават озоновия слой(2002/215/EО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 175, параграф 1 във връзка с член 300, параграф 2, първо изречение, и член 300, параграф 3, първа алинея от него,като взе предвид предложението на Комисията [1],като взе предвид становището на Европейския парламент [2],като има предвид:(1) Общността, с оглед на своите отговорности към околната среда, с Решение 88/540/ЕИО [3] стана страна по Виенската конвенция за защита на озоновия слой и Монреалския протокол за веществата, които разрушават озоновия слой, и с Решение 91/690/ЕИО [4] одобри първото изменение към упоменатия протокол, с Решение 94/68/ЕО [5] одобри второто изменение към упоменатия протокол и с Решение 2000/646/ЕО [6] одобри третото изменение към упоменатия протокол.(2) Последните данни показват, че за адекватно опазване на озоновия слой се изисква по-висока степен на контрол върху търговията с вещества, разрушаващи озоновия слой, отколкото е предвидена в Протокола от Монреал, с внесените в него изменения и допълнения от 1977 г. Същите данни показват, че трябва да има допълнителни мерки за контрол върху производството на разрушаващите озоновия слой вещества и особено на хлоро- и флуоросъдържащи въглеводороди, както и нови съединения.(3) Четвъртото изменение на Монреалския протокол, въвеждащо тези контролни мерки, е прието от страните през декември 1999 г. в Пекин.(4) Комисията, от името на Общността, е взела участие в преговорите и приемането на настоящото изменение.(5) Общността е приела мерки в областта, до която се отнася настоящото изменение, отразени по-специално в Регламент (ЕО) 2037/2000 на Европейския парламент и на Съвета от 29 юни 2000 г. за веществата, които разрушават озоновия слой [7], и следователно трябва да поеме международни ангажименти в тази област.(6) Необходимо е Общността да одобри Четвъртото изменение към Монреалския протокол, защото неговите разпоредби се отнасят до производството на контролирани вещества и търговията с тях между Общността и другите страни, и прилагането на това изменение е отговорност на Общността,РЕШИ:Член 1Одобрява от името на Общността Четвъртото изменение към Монреалския протокол за веществата, които разрушават озоновия слой.Текстът на това изменение е приложен към настоящото решение.Член 2Упълномощава председателя на Съвета да определи лицето или лицата, овластени да депозират нотификацията за одобрение на настоящото Четвърто изменение към Монреалския протокол за веществата, които разрушават озоновия слой, от името на Общността, заедно с Генералния секретар на Обединените нации, съгласно член 13 от Виенската конвенция за защита на озоновия слой, разглеждано във връзка с член 3 на настоящото Четвъртото изменение към Монреалския протокол.Член 3Настоящото решение се публикува в Официалeн вестник на Европейските общности.Съставено в Брюксел на 4 март 2002 година.За СъветаПредседателJ. Matas I Palou[1] ОВ С 213 Е, 31.7.2001 г., стр. 251.[2] Становище от 2.10.2001 г. (все още непубликувано в Официален вестник).[3] ОВ L 297, 31.10.1988 г., стр. 8.[4] ОВ L 377, 31.12.1991 г., стр. 28.[5] ОВ L 33, 7.2.1994 г., стр. 1.[6] ОВ L 272, 25.10.2000 г., стр. 26.[7] ОВ L 244, 29.9.2000 г., стр. 1.--------------------------------------------------20020304ПРИЛОЖЕНИЕИЗМЕНЕНИЕ КЪМ МОНРЕАЛСКИЯ ПРОТОКОЛ ЗА ВЕЩЕСТВАТА, КОИТО НАРУШАВАТ ОЗОНОВИЯ СЛОЙЧлен 1ИзменениеА. Член 2, алинея 5:В алинея 5 от член 2 на протокола, думите Членове 2А до 2Д"се заменят" с"Членове 2А до 2Е".Б. Член 2, алинеи 8(а) и 11:В алинеи 8(а) и 11 от член 2 на протокола думите"Членове 2А до 2З" се заменят с"Членове 2А до 2И".В. Член 2Е, алинея 8:Следната алинея се добавя след алинея 7 на член 2Е от протокола:"8. Всяка страна, произвеждаща едно или повече от посочените вещества, гарантира за започващия на 1 януари 2004 г. дванадесетмесечен период и за всеки дванадесетмесечен период след това, че изчисленото ниво на производство на контролираните вещества от Група I на Анекс В годишно не превишава средното от:(a) Сумата от изчисленото през 1989 г. ниво на консумацията на контролираните вещества от Група I на Анекс В и 2,8 % от изчислените през 1989 г. нива на консумация на контролираните вещества от Група I на Анекс А; и(б) Сумата от изчисленото през 1989 г. ниво на производство на контролираните вещества от Група I на Анекс В и 2,8 % от изчислените през 1989 г. нива на производство на контролираните вещества от Група I на Анекс А.С оглед задоволяване на основните вътрешни нужди на страните по член 5, алинея 1 обаче е допустимо изчислените нива на производство да превишават лимита с до 15 % от дефинираните по-горе изчислени нива на производство на контролирани вещества от Група I, Анекс В."Г. Член 2ИСлед член 2З на протокола се добавя следният член:"Член 2ИБромохлорметанВсяка страна гарантира, че за дванадесетмесечен период считано от 1 януари 2002 г. и за всеки дванадесетмесечен период след това изчислените нива на консумация и производство на контролираното вещество от Група III на Анекс В не превишава нула. Тази алинея се прилага, освен в случаите, когато страните вземат решение да разрешат определено ниво на производство или консумация, необходимо за задоволяване на нужди, считани от тях за критични."Д. Член 3:В член 3 на протокола думите"Член 2, 2А до 2З" се заменят с"Член 2, 2А до 2И".Е. Член 4, алинеи 1 quin. и 1 sex.:Следните алинеи се добавят след алинея 1 qua от член 4 на протокола:"1 quin. От 1 януари 2004 г. всяка от страните забранява вноса на контролирани вещества от Група I на Анекс В от държави, които не са страни по протокола.1 sex. В срок от една година от датата на влизане на тази алинея в сила всяка от страните забранява вноса на контролирани вещества от Група I на Анекс В от държави, които не са страни по протокола."Ж. Член 4, алинеи 2 quin. и 2 sex.:Следните алинеи се добавят след алинея 2 qua от член 4 на протокола:"2 quin. От 1 януари 2004 г. всяка от страните забранява износа на контролирани вещества от Група I на Анекс В към държави, които не са страни по протокола.2 sex. В срок от една година от датата на влизане на тази алинея в сила всяка от страните забранява износа на контролирани вещества от Група I на Анекс В към държави, които не са страни по протокола."З. Член 4, алинеи 5 до 7:В алинеи 5 до 7 на член 4 от протокола думите"Анекси А и Б, Група II от Анекс В и Анекс Д" се заменят с"Анекси А, Б, В и Д".И. Член 4, алинея 8:В алинея 8 на член 4 от протокола думите"Членове 2А до 2Д, членове 2Ж и 2З" се заменят с"Членове 2А до 2И".К. Член 5, алинея 4:В алинея 4 на член 5 от протокола думите"Членове 2А до 2З" се заменят с"Членове 2А до 2И".Л. Член 5, алинеи 5 и 6:В алинеи 5 и 6 на член 5 от протокола думите"Членове 2А до 2Д" се заменят с"Членове 2А до 2Д и Член 2И".М. Член 5, алинея 8 ter (a):В края на подалинея 8 ter (а) на член 5 от Протокола се добавя следното изречение:"От 1 януари 2016 г. всяка страна, включена в алинея 1 на този член, спазва контролните мерки, предвидени в алинея 8 на член 2Е, и като основа на това спазване използва средното от изчислените нива за производство и консумация за 2015 г."Н. Член 6:В член 6 от протокола думите"Членове 2А до 2З" се заменят с"Членове 2А до 2И".О. Член 7, алинея 2:В алинея 2 на член 7 от протокола думите"Анекси Б и В" се заменят с"Анекс Б и Групи I и II от Анекс В".П. Член 7, алинея 3:След първото изречение в алинея 3 на член 7 се добавя следното изречение:"Всяка страна предоставя на Секретариата статистически данни за годишното количество на контролираното вещество, включено в Анекс Д, използвано при карантина и за обработка на пратки."Р. Член 10:В алинея 1 на член 10 от протокола думите"Членове 2А до 2Д" се заменят с"Членове 2А до 2Д и член 2И".С. Член 17В член 17 на протокола думите"Членове 2А до 2З" се заменят с"Членове 2А до 2И".Т. Анекс В:Към Анекс В на Протокола се добавя следната група:"Група | Вещество | Брой изомери | Озоноразрушаващ потенциал |Група III | | | |CH2BrCl | Бромхлорметан | 1 | 0,12" |Член 2Връзка с измененията, приети през 1997 г.Нито една държавна или регионална организация за икономическа интеграция няма право да депозира документ за ратифициране, приемане, одобрение или присъединяване към това изменение, освен ако предварително или едновременно не е депозирала подобен документ, отнасящ се до измененията, приети на Деветата среща на Страните в Монреал на 17 септември 1997 г.Член 3Влизане в сила1. Тези изменения влизат в сила на 1 януари 2001 г., при условие че най-малко двадесет документа за ратифициране, приемане и одобрение на измененията са били депозирани от държавни или регионални организации за икономическа интеграция, които са страни по Монреалския протокол за веществата, които нарушават озоновия слой. В случай че това условие не е изпълнено към тази дата, измененията влизат в сила на деветдесетия ден от датата, на която то е изпълнено.2. За целите на алинея 1 документ, депозиран от регионална организация за икономическа интеграция, не се счита за допълнителен към документите, депозирани от държавите - членки на тази организация.3. След влизането на измененията в сила в съответствие с алинея 1 те влизат в сила за всяка друга страна по протокола на деветдесетия ден от датата на депозиране на документа й за ратифициране, приемане или одобрение.--------------------------------------------------


title: 2013/478/ЕС: Решение на Комисията от 27 септември 2013 година за изменение на Решение 1999/352/ЕО, ЕОВС, Евратом за създаване на Европейска служба за борба с измамите (OLAF)

text:
               28.9.2013

               BG

               Официален вестник на Европейския съюз

               L 257/19

         РЕШЕНИЕ НА КОМИСИЯТА
   от 27 септември 2013 година
   за изменение на Решение 1999/352/ЕО, ЕОВС, Евратом за създаване на Европейска служба за борба с измамите (OLAF)
   (2013/478/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 249 от него,
   като има предвид, че:

               (1)

               Институциите и държавите членки отдават голямо значение на защитата на финансовите интереси на Съюза и на борбата с измамите и с всяка друга незаконна дейност, които вредят на финансовите интереси на Съюза, като особеното значение на действията за постигането на тези цели се потвърждава от член 325 от Договора за функционирането на Европейския съюз.

               (2)

               Решение 1999/352/ЕО, ЕОВС, Евратом на Комисията (1) следва да бъде изменено поради влизането в сила на Регламент (ЕС, Евратом) № 883/2013 на Европейския парламент и на Съвета (2).

               (3)

               Задачите на Службата следва да продължават да включват изготвянето на законодателни и регулаторни разпоредби в областите от компетентност на Службата, включително на съответни инструменти, които попадат в приложното поле на дял V от Договора за функционирането на Европейския съюз, и на инструменти за защита на еврото срещу фалшифициране. Задачите на Службата следва също така да продължават да включват обучение и техническа помощ за защита на еврото срещу фалшифициране.

               (4)

               Службата следва да участва в работата на международни органи и сдружения, специализирани в борбата с измамите и корупцията за целите по-специално на обмена на най-добри практики.

               (5)

               Ако бъде създадена Европейска прокуратура, Комисията следва да направи оценка на необходимостта от изменение на настоящото решение,

         ПРИЕ НАСТОЯЩОТО РЕШЕНИЕ:
   Член 1
   Решение 1999/352/ЕО, ЕОВС, Евратом се изменя, както следва:

               1)

               В член 1 се заличава второто изречение.

               2)

               Член 2 се изменя, както следва:

                           а)

                           в параграф 1 думата „Общността“ се заменя с думата „Съюза“, а думата „общностното“ се заменя с думата „съюзното“;

                           б)

                           в параграф 2 се добавя следното второ изречение:
                           „Това включва подкрепа за подобряване на защитата на еврото срещу фалшифициране, която се предоставя чрез обучение и техническа помощ.“;

                           в)

                           в параграф 3 се добавя следното изречение:
                           „Това може да включва участие в работата на международни органи и сдружения, специализирани в борбата с измамите и корупцията за целите по-специално на обмена на най-добри практики.“;

                           г)

                           параграф 4 се заменя със следното:
                           „4.   Службата отговаря за подготовката на законодателни и регулаторни инициативи от страна на Комисията с цел предотвратяване на измамите, според предвиденото в параграф 1, и с оглед защитата на еврото срещу фалшифициране.“

               3)

               Член 3 се изменя, както следва:

                           —

                           думата „директорът“ се заменя с думите „генералният директор“.

               4)

               Член 4 се изменя, както следва:

                           —

                           първата поправка не засяга версията на български език,

                           —

                           думата „Общността“ се заменя с думата „Съюза“.

               5)

               Член 5 се заменя със следното:
               „Член 5
               Генерален директор
               1.   Службата се оглавява от генерален директор. Генералният директор се назначава от Комисията в съответствие с процедурата по параграф 2. Мандатът на генералния директор е седем години и не може да бъде подновяван.
               Генералният директор отговаря за провеждането на разследванията на Службата.
               2.   С оглед на назначаването на нов генерален директор Комисията публикува в Официален вестник на Европейския съюз покана за подаване на кандидатури. Публикуването на такова съобщение се извършва най-късно шест месеца преди края на мандата на действащия генерален директор. След като надзорният комитет даде положително становище по прилаганата от Комисията процедура за подбор, Комисията съставя списък от кандидати с подходяща квалификация. Комисията назначава генералния директор след провеждане на консултации с Европейския парламент и със Съвета.
               3.   По отношение на генералния директор Комисията упражнява правомощията на орган по назначаване. Всяко решение за започване на дисциплинарно производство срещу генералния директор по реда на член 3, параграф 1, буква в) от приложение IX към Правилника за персонала се взема с мотивирано решение на Комисията, след консултация с надзорния комитет. Решението се предава с цел информация на Европейския парламент, на Съвета и на надзорния комитет.“

               6)

               Член 6 се изменя, както следва:

                           а)

                           параграф 1 се заменя със следното:
                           „1.   Генералният директор на Службата упражнява по отношение на нейния персонал правомощията на орган по назначаване и правомощията на орган, оправомощен да сключва трудови договори по делегация. Генералният директор на свой ред може да делегира тези правомощия. В съответствие с Условията за работа на другите служители той определя реда и условията за назначаване, и по-специално срока на действие на договорите и тяхното подновяване.“;

                           б)

                           параграф 2 се заменя със следното:
                           „2.   След провеждане на консултации с надзорния комитет генералният директор изпраща на генералния директор на ГД „Бюджет“ предварителен проектобюджет, който се вписва в приложението относно Службата към раздела за Комисията от общия бюджет на Европейския съюз.“;

                           в)

                           параграф 3 се заменя със следното:
                           „3.   Генералният директор действа като разпоредител с бюджетни кредити за усвояването на бюджетните кредити, вписани в приложението относно Службата към раздела за Комисията от общия бюджет на Европейския съюз, и на бюджетните кредити, вписани в бюджетните редове за борбата с измамите, за които са му делегирани правомощия по силата на вътрешните правила за изпълнението на общия бюджет. Генералният директор на свой ред може да делегира тези правомощия на членове на персонала съгласно разпоредбите на Правилника за длъжностните лица или Условията за работа на другите служители в съответствие със споменатите по-горе вътрешни правила.“;

                           г)

                           параграф 4 се заменя със следното:
                           „4.   Решенията на Комисията, засягащи нейната вътрешна организация, се прилагат и по отношение на Службата, доколкото са съвместими с разпоредбите, отнасящи се до Службата, приети от законодателния орган на Съюза и с настоящото решение.“

               7)

               В член 7 се заличава последното изречение.

         Член 2
   Настоящото решение влиза в сила на първия ден от месеца, следващ датата на публикуването му в Официален вестник на Европейския съюз.

      Съставено в Брюксел на 27 септември 2013 година.

            За Комисията

            Председател

         José Manuel BARROSO

      (1)  Решение 1999/352/ЕО, ЕОВС, Евратом на Комисията от 28 април 1999 г. за създаване на Европейска служба за борба с измамите (OLAF) (ОВ L 136, 31.5.1999 г., стр. 20).

      (2)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и на Регламент (Евратом) № 1074/1999 на Съвета (ОВ L 248, 18.9.2013 г., стр. 1).


title: Решение (ЕС) 2015/994 на Съвета от 23 юни 2015 година за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

text:
               25.6.2015

               BG

               Официален вестник на Европейския съюз

               L 159/70

         РЕШЕНИЕ (ЕС) 2015/994 НА СЪВЕТА
   от 23 юни 2015 година
   за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 300, параграф 3 и член 305 от него,
   като взе предвид Решение 2014/930/EС на Съвета от 16 декември 2014 г. за определяне на състава на Комитета на регионите (1),
   като взе предвид предложението, направено от държавата-членка,
   като има предвид, че:

               (1)

               Член 300, параграф 3 от Договора изисква членовете и заместник-членовете на Комитета на регионите да са представители на регионалните или местните власти и освен това или да са на изборна длъжност в рамките на дадена регионална или местна власт, или да носят политическа отговорност пред изборен орган.

               (2)

               Член 305 от Договора предвижда членовете на Комитета на регионите и равен брой заместници да се назначават от Съвета за срок от пет години в съответствие с предложенията, направени от всяка държава-членка.

               (3)

               Мандатът на членовете и заместник-членовете на Комитета на регионите изтече на 25 януари 2015 г., поради което е необходимо да бъдат назначени нови членове и заместник-членове.

               (4)

               На 26 януари 2015 г. Съветът прие Решение (ЕС) 2015/116 (2) за назначаване на членовете и заместник-членовете, предложени от правителствата на Белгия, България, Чешката република, Дания, Естония, Ирландия, Гърция, Испания, Франция, Хърватия, Италия, Кипър, Латвия, Литва, Люксембург, Унгария, Малта, Нидерландия, Австрия, Португалия, Румъния, Словения, Словакия, Финландия и Швеция, на 23 членове и 23 заместник-членове, предложени от правителството на Германия, и на 18 членове и 16 заместник-членове, предложени от правителството на Полша, за периода от 26 януари 2015 г. до 25 януари 2020 г. В Решение (ЕС) 2015/116 не беше възможно да бъдат включени членовете и заместник-членовете, чиито кандидатури не бяха съобщени на Съвета до 22 януари 2015 г.

               (5)

               На 5 февруари 2015 г. Съветът прие Решение (ЕС) 2015/190 (3) за назначаване на оставащите членове и заместник-членове, предложени от правителството на Германия, както и членовете и заместник-членовете, предложени от правителството на Обединеното кралство.

               (6)

               След приемането на решения (EС) 2015/116 и (ЕС) 2015/190, три места за членове от Полша и пет за заместник-членове от Полша останаха незаети.

               (7)

               На 29 май 2015 г. на Съвета беше представен списък на трима членове и шестима заместник-членове, предложени от правителството на Полша. Този списък включва шести заместник-член, тъй като г-н Marek Karol OLSZEWSKI, преди това заместник-член, следва да бъде назначен за член на Комитета на регионите. Тези членове и заместник-членове следва да бъдат назначени за същия период — от 26 януари 2015 г. до 25 януари 2020 г., както членовете и заместник-членовете, назначени с решения (ЕС) 2015/116 и (ЕС) 2015/190. Поради това настоящото решение следва да се прилага с обратно действие от 26 януари 2015 г.,

         ПРИЕ НАСТОЯЩОТО РЕШЕНИЕ:
   Член 1
   В Комитета на регионите се назначават за периода от 26 януари 2015 г. до 25 януари 2020 г.:

               —

               за членове — лицата, включени в списъка за съответната държава-членка в приложение I,

               —

               за заместник-членове — лицата, включени в списъка за съответната държава-членка в приложение II.

         Член 2
   Настоящото решение влиза в сила в деня на приемането му.
   То се прилага от 26 януари 2015 г.

      Съставено в Люксембург на 23 юни 2015 година.

            За Съвета

            Председател

         E. RINKĒVIČS

      (1)  ОВ L 365, 19.12.2014 г., стр. 143.

      (2)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (3)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      ПРИЛОЖЕНИЕ I

         ПРИЛОЖЕНИЕ I — ANEXO I — PŘÍLOHA I — BILAG I — ANHANG I — I LISA — ΠΑΡΑΡΤΗΜΑ Ι — ANNEX I — ANNEXE I — PRILOG I — ALLEGATO I — I PIELIKUMS — I PRIEDAS — I. MELLÉKLET — ANNESS I — BIJLAGE I — ZAŁĄCZNIK I — ANEXO I — ANEXA I — PRÍLOHA I — PRILOGA I — LIITE I — BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

         POLSKA

                  Paweł GRZYBOWSKI

                     burmistrz miasta Rypin

                  Marek Karol OLSZEWSKI

                     wójt gminy Lubicz

                  Sławomir SOSNOWSKI

                     radny województwa lubelskiego

      ПРИЛОЖЕНИЕ II

         ПРИЛОЖЕНИЕ II — ANEXO II — PŘÍLOHA II — BILAG II — ANHANG II — II LISA — ΠΑΡΑΡΤΗΜΑ IΙ — ANNEX II — ANNEXE II — PRILOG II — ALLEGATO II — II PIELIKUMS — II PRIEDAS — II. MELLÉKLET — ANNESS II — BIJLAGE II — ZAŁĄCZNIK II — ANEXO II — ANEXA II — PRÍLOHA II — PRILOGA II — LIITE II — BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

         POLSKA

                  Rafał Piotr BRUSKI

                     prezydent miasta Bydgoszczy

                  Marian Adam BURAS

                     wójt gminy Morawica

                  Marcin OCIEPA

                     radny miasta Opola

                  Krzysztof PASZYK

                     radny województwa wielkopolskiego

                  Cezary PRZYBYLSKI

                     radny województwa dolnośląskiego

                  Grzegorz WOLNIK

                     radny województwa śląskiego


title: 2012/676/ЕС: Решение на Съвета от 29 октомври 2012 година за назначаване на член и заместник-член от Гърция в Комитета на регионите

text:
               1.11.2012

               BG

               Официален вестник на Европейския съюз

               L 305/26

         РЕШЕНИЕ НА СЪВЕТА
   от 29 октомври 2012 година
   за назначаване на член и заместник-член от Гърция в Комитета на регионите
   (2012/676/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Гърция,
   като има предвид, че:

               (1)

               На 22 декември 2009 г. и на 18 януари 2010 г. Съветът прие решения 2009/1014/ЕС (1) и 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Panagiotis PSOMIADIS се освободи едно място за член на Комитета на регионите. Едно място за заместник-член ще се освободи след назначаването на г-н Spyridon SPYRIDON за член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за член:

                           —

                           г-н Spyridon SPYRIDON, Περιφερειακός Σύμβουλος Αττικής

                     както и

               б)

               за заместник-член:

                           —

                           г-н Dimitrios PETROVITS, Περιφερειακός Σύμβουλος Ανατολικής Μακεδονίας-Θράκης.

         Член 2
   Настоящото решение влиза в сила в деня на приемането му.

      Съставено в Люксембург на 29 октомври 2012 година.

            За Съвета

            Председател

         E. FLOURENTZOU

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.